Borgerne i Hørdum ved Snedsted har i dag svært ved at begribe, at én af naboerne mandag aften blev dræbt med fuldt overlæg. Det oplyser TV MIDTVEST . TV MIDTVEST har tirsdag formiddag en reporter på stedet, der har mødt flere af de chokerede landsbyboere. - Han var ikke én, der blandede sig i byens fællesskab. Sønnen så vi nogle gange, men ikke faren. Han holdt sig mest for sig selv. Vi kender ham ikke rigtig, lyder det fra et ægtepar. Ingen har lyst til at stå frem med navn, men én fortæller, at han er så påvirket af drabet, at han ikke har kunnet sove i nat. - Det kommer bare så tæt på. Man aner jo ikke, hvad der er foregået. Det er virkelig uhyggeligt, forklarer manden til TV MIDTVEST, der i dag har måttet sygemelde sig fra arbejde. Søn fandt sin far dræbt Det var den dræbtes søn, der klokken 22:25 slog alarm, da han kom hjem fra arbejde og fandt sin far dræbt. Ingen lader til at vide, hvad der er gået forud for fundet af den 59-årige mand. - Jeg havde hverken set eller hørt noget, før han (sønnen, red.) bankede på min dør og fortalte, at hans far var blevet skudt og dræbt, siger en chokeret genbo til TV MIDTVEST. De tekniske undersøgelser på adressen er nu afsluttet, men poltiet arbejder endnu på at finde gerningsmand og motiv.

Referat:
Mandag aften blev en 59-årig mand fundet dræbt i sit hjem i Hørdum. Tirsdag står en flok forfærdede naboer tilbage.